**E L Ő T E R J E S Z T É S**

**Szombathely Megyei Jogú Város Közgyűlésének**

**2024. március 28-i rendes ülésére**

**Javaslat a Városligeti Sporttelep működtetésével kapcsolatos döntés meghozatalára**

A Szombathelyi belterület 2690 hrsz. alatt felvett, természetben 9700 Szombathely, Markusovszky L. utca 6. alatti sportcélú ingatlan tulajdonosa Szombathely Megyei Jogú Város Önkormányzata, vagyonkezelője és üzemeltetője a Szombathelyi Sportközpont és Sportiskola Nonprofit Kft., 100%-os önkormányzati tulajdonban álló gazdasági társaság.

A létesítmény az 1960-as években épült. Az épület és a nézőtérrel is ellátott élőfüves labdarúgó pálya építésének idején korszerűnek számított, azonban az elmúlt évtizedekben a Sporttelepen csak minimális fejlesztés történt. A létesítmény rendelkezik még egy rekortán borítású kosárlabda és egy műfüves borítású röplabda, lábtenisz, illetve tollaslabda játékra alkalmas pályával.

A létesítményt 2019. évtől kezdődően bérli és használja szinte teljes kihasználtsággal a Szombathely Crushers Amerikai Football Egyesület, (mellettük még a Lurkó UFC és a Medorto Gyógyászati Szaküzlet rendelkezik bérleti szerződéssel) amely itt rendezi hazai Divizió I-es bajnoki mérkőzéseit. Szombathely város területén jelenleg kizárólag a Városligeti Sporttelep biztosít sportolási lehetőséget az amerikai football sportágat űző és kedvelő szimpatizánsok számára. A csapat jelenleg 35-40 fő aktív játékossal rendelkezik, elsődleges cél az utánpótlás nevelés és a képzés beindítása, működtetése. Ebből adódóan az egyesület rövidtávú szándéka, hogy a felnőtt bajnokság mellett a junior bajnokságban is részt tudjon venni, valamint a Flag football sport elindítása a gyerekek körében. (A Flag football egy biztonságos játékélményt nyújtó kontakt nélküli sport, az amerikai football ütközés mentes változata.)

Tájékoztatom a Tisztelt Közgyűlést, hogy a létesítmény folyamatos működésének fenntartása és az épület korszerűsítése érdekében a Szombathely Crushers Amerikai Football Egyesület a Városligeti Sporttelep tekintetében ingyenes használatba adásra vonatkozó kérelemmel fordult Szombathely Megyei Jogú Város Önkormányzatához.

Mindezeken túl az épület felújítása, korszerűsítése időszerűvé vált. A legszükségesebb az öltözők és a kiszolgáló helységek helyreállítása, ebből kifolyólag indokolt a falak javítása, festése, a padlózatban fennálló esetleges sérülések javítása, szaniterek cseréje.

A Szombathely Crushers Amerikai Football Egyesület vállalta, hogy ingyenes használatba adás esetén a Városligeti Sporttelepen a szükséges karbantartási és korszerűsítési munkákat az alábbi felsorolásnak megfelelően elvégzi.

**2025. szeptember 30. határidővel tervezett munkák:**

A sportszervezet kötelezettséget vállal arra, hogy a Városligeti Sporttelepen szükséges karbantartási és korszerűsítési munkákat az alábbi felsorolásnak megfelelően – a konkrét műszaki tartalom kezelő általi előzetes, írásbeli jóváhagyását követően – a szerződés időtartama alatt.

Az épület földszinti részén található öltözők és kiszolgáló helyiségek felújítása:

* + kiszolgáló helységekben lévő szaniterek cseréje
  + falak javítása és festése
  + padlózatban meglévő esetleges sérülések javítása

A Szombathely Crushers Amerikai Football Egyesület vállalja, hogy az esetlegesen átadásra kerülő létesítmény fenntartását az Önkormányzat külön támogatása nélkül, saját költségvetésből finanszírozza.

A nemzeti vagyonról szóló 2011. évi CXCVI. törvény (Nvtv.) 11. § (13) bekezdése rögzíti, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe. Magyarország helyi önkormányzatairól szóló 2011. évi CLXXXIX. törvény 13. § (1) bekezdés 15. pontja alapján a helyi közügyek, valamint a helyben biztosítható közfeladatok körében ellátandó helyi önkormányzati feladat a sport és ifjúsági ügyek ellátása.

Figyelembe véve, hogy a sportszervezet 2019. óta bérli a létesítményt, (jelenlegi bérleti díj: edzés egész pályára 15.500,- Ft/óra, edzés félpályára 11.000,- Ft/óra, mérkőzés 38.500,- Ft/alkalom) valamint a 2025. szeptember 30. határidővel tervezett karbantartási, felújítási munkákat, továbbá a sportszakmai indokokat és az egyesület elhivatottságát, sportág iránti elkötelezettségét, a használatba átadás a sportág és a szombathelyi amerikai football előrehaladását szolgálja.

Előzőek alapján javaslom, hogy Szombathely Megyei Jogú Önkormányzat tulajdonában álló, a Szombathelyi Sportközpont és Sportiskola Nonprofit Kft. üzemeltetésében lévő Városligeti Sporttelepre vonatkozóan 2024. április 1. napjától kezdődően az önkormányzat 2025. szeptember 30. napjáig terjedő időszakra ingyenes használatot biztosítson a Szombathely Crushers Amerikai Football Egyesület részére az alábbi feltételekkel:

* a létesítmény fenntartásával, üzemeltetésével kapcsolatos költségek a használót terhelik,
* a használó a létesítményt kizárólag a feladatainak ellátására használhatja,
* a használó a pályát átadhatja más használónak, amiért bérleti díjat szedhet,
* a használó a térítésmentes használat megszűnésekor ráfordításainak, illetve azok időarányos részének megtérítésére nem tarthat igényt,
* a használó tudomásul veszi, hogy amennyiben az ingatlant a használatba-adási megállapodásban meghatározottól eltérő célra, rendeltetésellenesen használja, rongálja, vagy a megállapodásban vállalt kötelezettségeit nem teljesíti, kártérítési felelősséggel tartozik, illetőleg ez olyan oknak minősül, melynek következtében a használatba-adó a megállapodást azonnali hatállyal felmondhatja,
* a használati jogviszony fenti okokból történő megszűnése esetén, a használó köteles az általa használt ingatlant a használatba-adó részére visszaadni,
* a használó kötelezettséget vállal arra, hogy Szombathely Megyei Jogú Város Önkormányzata számára évente 5 napon, előzetesen egyeztetett időpontban ingyenes használatot biztosít a létesítményben,
* a használó tudomásul veszi, hogy a létesítményt a Lurkó UFC és a Medorto Gyógyászati Szaküzlet jelenleg is bérli, és a bérlők szerződésszerű használatát nem akadályozza,
* a használó a létesítményhez tartozó rekortán borítású kosárlabda és műfüves borítású röplabda, lábtenisz, illetve tollaslabda játékra alkalmas pályákat - változatlan feltételekkel - ingyenes biztosítja a lakosság számára,
* a használó a nyilatkozatában vállalt karbantartási és korszerűsítési munkákat az előterjesztésben felsorolt és részletezett tartalommal határidőben elvégzi.

Fentiekre tekintettel kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2024. március „ ”**

/: **Dr. Nemény András** :/

**HATÁROZATI JAVASLAT**

**……/2024. (III.28.) Kgy. számú határozat**

1. A Közgyűlés - a nemzeti vagyonról szóló 2011. évi CXCVI. törvény 11.§ (13) bekezdésében, a Magyarország helyi önkormányzatairól szóló 2011. évi CLXXXIX. törvény 13.§ (1) bekezdésének 15. pontjában, valamint a Szombathely Megyei Jogú Város Önkormányzata vagyonáról szóló 40/2014.(XII.23.) önkormányzati rendelet 11.§ b pontjában foglaltak alapján - úgy határoz, hogy a 9700 Szombathely, Markusovszky L. u. 6. alatti ingatlanra - Városligeti Sporttelep - 2024. április 1. napjától kezdődően 2025. szeptember 30. napjáig a Szombathely Crushers Amerikai Football Egyesület részére ingyenes használatot biztosít az alábbi feltételekkel:

* a létesítmény fenntartásával, üzemeltetésével kapcsolatos költségek a használót terhelik,
* a használó a létesítményt kizárólag a feladatainak ellátására használhatja,
* a használó a pályát átadhatja más használónak, amiért bérleti díjat szedhet,
* a használó a térítésmentes használat megszűnésekor ráfordításainak, illetve azok időarányos részének

megtérítésére nem tarthat igényt,

* a használó tudomásul veszi, hogy amennyiben az ingatlant a használatba-adási megállapodásban meghatározottól eltérő célra, rendeltetésellenesen használja, rongálja, vagy a megállapodásban vállalt kötelezettségeit nem teljesíti, kártérítési felelősséggel tartozik, illetőleg ez olyan oknak minősül, melynek következtében a használatba-adó a megállapodást azonnali hatállyal felmondhatja,
* a használati jogviszony fenti okokból történő megszűnése esetén, a használó köteles az általa használt

ingatlant a használatba-adó részére visszaadni,

* a használó kötelezettséget vállal arra, hogy az Szombathely Megyei Jogú Város Önkormányzata számára évente 5 napon, előzetesen egyeztetett időpontban ingyenes használatot biztosít a létesítményben,
* a használó tudomásul veszi, hogy a létesítményt a Lurkó UFC jelenleg is bérli, és a sportszervezet szerződésszerű használatát nem akadályozza,
* a használó tudomásul veszi, hogy a létesítményt a Lurkó UFC és a Medorto Gyógyászati Szaküzlet jelenleg is bérli, és a bérlők szerződésszerű használatát nem akadályozza,
* a használó a létesítményhez tartozó rekortán borítású kosárlabda és műfüves borítású röplabda, lábtenisz, illetve tollaslabda játékra alkalmas pályákat - változatlan feltételekkel - ingyenes biztosítja a lakosság számára,
* a használó az alábbiakban felsorolt karbantartási és korszerűsítési munkákat 2025. szeptember 30. határidővel elvégzi:
  + kiszolgáló helységekben lévő szaniterek cseréje
  + falak javítása és festése
  + padlózatban meglévő esetleges sérülések javítása
* a Szombathely Crushers Amerikai Football Egyesület vállalja, hogy a létesítmény fenntartását az Önkormányzat külön támogatása nélkül, saját költségvetésből finanszírozza az ingyenes használat időtartama alatt.

1. A Közgyűlés felhatalmazza a polgármestert az ingyenes használatra vonatkozó megállapodás aláírására.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Nagyné Dr. Gats Andrea, Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Kovács Cecília, a Szombathelyi Sportközpont és Sportiskola Nonprofit Kft. ügyvezetője/

**Határidő:** azonnal